[pic] | COMISIA EUROPEANĂ |

Bruxelles, 1.10.2010

COM(2010) 531 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2009/030 NL/Drenthe diviziunea 18 din Țările de Jos)

EXPUNERE DE MOTIVE

Punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG) în limitele plafonului anual de 500 de milioane EUR în plus față de rubricile bugetare corespunzătoare din cadrul financiar.

Normele aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La 30 decembrie 2009, Țările de Jos au prezentat cererea EGF/2009/030 NL/Drenthe diviziunea 18, pentru o contribuție financiară din partea FEG, în urma concedierilor din două întreprinderi încadrate în diviziunea 18 din NACE a doua revizuire (tipărirea și reproducerea înregistrărilor pe suporți)[3] în regiunea NUTS II Drenthe (NL13) din Țările de Jos.

Cererea face parte dintr-un pachet de șase cereri corelate, toate privind concedierile din opt regiuni diferite NUTS II din Țările de Jos în cadrul unor întreprinderi care funcționează în sectorul grafic ale căror activități se încadrează în două diviziuni NACE a doua revizuire diferite, și anume diviziunea 18 (tipărirea și reproducerea înregistrărilor pe suporți) și diviziunea 58 (activități editoriale).

După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru o contribuție financiară în temeiul regulamentului menționat.

SINTEZA CERERII ȘI ANALIZĂ

Date-cheie

Numărul de referință FEG EGF/2009/030

Stat membru Țările de Jos

Articolul 2 (c)

Întreprinderi vizate 2

Regiuni NUTS II Drenthe (NL13)

Diviziunea NACE a doua revizuire 18 (tipărirea și reproducerea înregistrărilor pe suporți)

Perioada de referință De la 1/4/2009 până la 29/12/2009

Data de începere a serviciilor personalizate 1/4/2009

Data cererii 30/12/2009

Concedieri în timpul perioadei de referință: 140

Lucrători concediați vizați de sprijin 140

Servicii personalizate: buget în EUR 669 980

Cheltuieli pentru punerea în aplicare a FEG[4]: buget în EUR 27 916

Cheltuieli pentru punerea în aplicare a FEG (%) 4%

Bugetul total în EUR 697 896

Contribuția FEG în EUR (65%) 453 632

1. Cererea a fost prezentată Comisiei la data de 30 decembrie 2009 și a fost completată cu informații suplimentare până la data de 6 mai 2010.

2. Cererea îndeplinește condițiile de mobilizare a FEG prevăzute la articolul 2 litera (c) din Regulamentul (CE) nr. 1927/2006 și a fost prezentată în termenul stabilit de 10 săptămâni, menționat la articolul 5 din regulamentul respectiv.

Legătura dintre concedieri și modificările majore apărute în structura comerțului mondial ca urmare a globalizării sau a crizei financiare și economice mondiale

3. Pentru stabilirea legăturii dintre concedieri și criza financiară și economică globală, Țările de Jos susțin că în urma crizei economice cererea în sectorul de tipărire și editare a cunoscut o diminuare semnificativă. Comenzile de materiale publicitare tipărite provenind de la alte sectoare economice, care reprezintă 35% din cifra de afaceri totală a sectorului de tipărire și editare, au scăzut cu 5,6% între 2008 și 2009 din cauza reducerii bugetelor alocate activităților publicitare și de media determinate de criza economică. Cererea menționează câteva exemple. Ca urmare a crizei, bugetul alocat informării și publicității a fost redus cu 36,8% în sectorul construcțiilor, cu 33,3% în sectorul financiar și cu 30,6% în sectorul produselor electronice de consum. În plus, criza economică a influențat în mod negativ cererea în domeniul diferitelor tipuri de materiale media tipărite: cererea pentru revistele destinate marelui public a scăzut cu 18,2%, pentru ziare cu 7,5%, pentru presa comercială distribuită gratuit cu 16,4%, iar pentru revistele de specialitate cu 16,5%.

Stabilirea numărului de concedieri și verificarea îndeplinirii criteriilor de la articolul 2 litera (c)

4. Țările de Jos au înaintat această cerere în temeiul criteriilor de intervenție menționate la articolul 2 litera (c) din Regulamentul (CE) nr. 1927/2006, care prevede că pentru piețele mici ale muncii sau în împrejurări excepționale, justificate în mod corespunzător de către statul membru sau statele membre în cauză, o cerere de contribuție din partea FEG poate fi considerată admisibilă chiar dacă condițiile prevăzute la literele (a) și (b) nu sunt îndeplinite în totalitate, atunci când concedierile au un impact grav asupra ocupării forței de muncă și asupra economiei locale. În acest caz, solicitantul trebuie să specifice care dintre principalele criterii de intervenție nu sunt îndeplinite de cererea sa.

5. Țările de Jos au specificat că cererea solicită o derogare de la articolul 2 litera (b), conform căruia pragul este de cel puțin 500 de concedieri pe o perioadă de nouă luni în întreprinderi încadrate în aceeași diviziune NACE a doua revizuire dintr-o regiune sau din două regiuni NUTS II învecinate dintr-un stat membru.

6. Cererea menționează 140 de concedieri în două întreprinderi încadrate în aceeași diviziune NACE a doua revizuire, pe parcursul perioadei de referință de 9 luni, de la 1 aprilie 2009 până în 29 decembrie 2009, ambele localizate în regiunea NUTS II Drenthe (NL13). Toate aceste concedieri au fost calculate în conformitate cu articolul 2 al doilea paragraf a doua liniuță din Regulamentul (CE) nr. 1927/2006.

7. Autoritățile Țărilor de Jos susțin că cererea îndeplinește condițiile pentru depunere în conformitate cu articolul 2 litera (c) din Regulamentul (CE) nr. 1927/2006 care menționează împrejurări excepționale: ea include concedieri ulterioare în aceeași diviziune NACE 2 în cursul aceleiași perioade de referință ca și concedierile incluse în cererea EGF/2009/029 NL/Gelderland și Overijssel diviziunea 18, prezentată de Țările de Jos în conformitate cu articolul 2 litera (b) din Regulamentul (CE) nr. 1927/2006. În plus, Drenthe constituie o regiune NUTS II învecinată cu Overijssel. Excepționalitatea cazului constă în combinarea acestor factori, care luați împreună creează o situație neobișnuită și dificilă pentru lucrătorii și regiunea în cauză.

8. Conform celor afirmate de Țările de Jos, Drenthe se află într-o situație foarte dificilă. Provincia are o densitate mică a populației în comparație cu celelalte provincii care fac obiectul cererilor referitoare la sectorul grafic, precum și un nivel mai scăzut de activități industriale. Rata șomajului a crescut de la 6,3% în octombrie 2008 la 7,5% în octombrie 2009. Această provincie ocupă locul trei în clasamentul regiunilor cu nivelul șomajului cel mai ridicat din Țările de Jos. Numărul de persoane aflate în căutarea unui loc de muncă a crescut cu 17,4% între februarie 2009 și februarie 2010. Drenthe figurează între provinciile din Țările de Jos cu un venit pe cap de locuitor semnificativ sub medie.

9. În același timp, sectorul grafic din Țările de Jos a suferit concedieri masive, precum indică și celelalte cinci cereri FEG corelate depuse de Țările de Jos, care arată un mare număr de concedieri din întreprinderi din sectorul grafic aflate în alte zone din Țările de Jos.

10. Prin urmare, serviciile Comisiei consideră concedierile în cauză ca având un impact grav asupra ocupării forței de muncă și asupra economiei locale, iar situația economică și a pieței forței de muncă din Drenthe, precum și celelalte concedieri din alte regiuni NUTS II din Țările de Jos din aceeași cauză, în aceeași perioadă și în aceeași diviziune NACE revizuirea a doua, luate împreună, satisfac criteriile articolului 2 litera (c) din Regulamentul (CE) nr. 1927/2006.

11. De asemenea, această interpretare este în conformitate cu declarația Comisiei cu ocazia adoptării Regulamentului (CE) nr. 546/2009[5] conform căreia „ în cazurile în care un stat membru depune o cerere de asistență din FEG în temeiul articolului 2 litera (b), dacă într-o altă regiune la nivelul NUTS II din același stat membru au avut loc alte concedieri din aceleași cauze și în cursul aceleiași perioade, în aceeași diviziune NACE 2, Comisia consideră că se poate depune o cerere de asistență din FEG pentru lucrătorii din cea de a doua categorie în temeiul articolului 2 litera (c) invocând împrejurări excepționale ”[6].

Explicația caracterului neprevăzut al acestor concedieri

12. Autoritățile olandeze susțin că nu era posibil să se prevadă criza financiară și economică și impactul său. Cererea precizează în continuare că, înaintea crizei, industria de tipărire și editare din Țările de Jos trecuse printr-un proces costisitor de restructurare pentru a rămâne competitivă din punct de vedere tehnic cu întreprinderile situate în afara UE, în special în Turcia, China și India. Determinate anterior de cerere, activitățile din acest sector sunt în prezent orientate spre ofertă. Criza actuală riscă să anihileze beneficiile care decurg din investițiile și eforturile substanțiale efectuate în acest sector.

Identificarea întreprinderilor care au efectuat concedieri și a lucrătorilor vizați pentru asistență

13. În cerere sunt menționate, în total, 140 de concedieri, toate fiind cazuri care pot beneficia de asistență, din următoarele două întreprinderi:

Întreprinderile și numărul de concedieri |

Drukkerij Giethoorn Ten Brink B.V, Meppel | 138 | Giethoorn Media groep B.V., Meppel | 2 |

Total întreprinderi: 2 | Total concedieri: 140 |

14. Defalcarea pe lucrători vizați este următoarea:

Categorie Număr Procentaj

Bărbați 91 65

Femei 49 35

Cetățeni UE 132 94

Cetățeni din țări terțe 8 6

Cu vârste între 15-24 de ani 25 18

25-54 de ani 77 55

55-64 de ani 35 25

Peste 65 de ani 3 2

În categoriile de mai sus sunt incluși 6 lucrători (4%) care prezintă o problemă de sănătate de lungă durată sau un handicap.

15. În ceea ce privește categoriile profesionale, defalcarea este următoarea:

Categorie Număr Procentaj

Personal de conducere 10 7

Cadre superioare 28 20

Tehnicieni 29 21

Personal administrativ 17 12

Lucrători comerciali - servicii și vânzări 17 12

Operatori pe mașini și instalații și asamblori 39 28

16. În conformitate cu articolul 7 din Regulamentul (CE) nr. 1927/2006, Țările de Jos au confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la contribuția financiară a FEG.

Descrierea teritoriului vizat, a autorităților acestuia și a părților interesate

17. Teritoriul vizat cuprinde provincia Drenthe. Provincia are o densitate mică a populației în comparație cu celelalte provincii care fac obiectul cererilor referitoare la sectorul grafic, precum și un nivel mai scăzut de activități industriale.

18. Principalele autorități vizate sunt Ministerul Afacerilor Sociale și Fondul de formare pentru sectorul grafic și media ( A&O Fonds Grafimedia ) creat de Consiliul de consultare din sectorul grafic și media. Alte părți interesate relevante sunt Institutul pentru industrii creative (GOC), organismul public însărcinat cu alocațiile ( UWV werkbedrijf ), centrul de mobilitate UWV Zuid-Oost Drenthen , organizația pentru IMM-uri ( MKB-ondernemingen ), centrele regionale de formare Drenthecollege, Deltioncollege, Alphacollege și organizațiile partenerilor sociali: FNV Kiem (sindicat), CNV Media (sindicat), KVGO (organizație patronală) pentru districtul Groote Veenen.

Impactul preconizat al concedierilor în ceea ce privește ocuparea forței de muncă la nivel local, regional sau național

19. Autoritățile olandeze susțin că, în sectorul grafic, concedierile vor agrava situația șomajului, care s-a deteriorat deja ca urmare a crizei economice și financiare. În provincia Drenthe, rata șomajului a crescut de la 6,3% în octombrie 2008 la 7,5% în octombrie 2009. Această provincie ocupă locul trei în clasamentul regiunilor cu nivelul șomajului cel mai ridicat din Țările de Jos. Numărul de persoane aflate în căutarea unui loc de muncă a crescut cu 17,4% între februarie 2009 și februarie 2010. Solicitantul se referă în continuare la faptul că, în sectorul grafic, există o proporție relativ importantă de lucrători mai în vârstă, în rândul cărora șomajul este foarte mare în provincia examinată. Mai mult, Drenthe se confruntă cu problema generală de îmbătrânire rapidă a populației. Concedierile suplimentare din sectorul grafic care afectează lucrătorii mai în vârstă vor avea, prin urmare, un impact semnificativ. Drenthe figurează între provinciile din Țările de Jos cu un venit pe cap de locuitor semnificativ sub medie.

Pachet coordonat de servicii personalizate care vor fi finanțate și o defalcare a costurilor estimate, inclusiv complementaritatea cu acțiunile finanțate prin fondurile structurale

20. Sunt propuse următoarele tipuri de măsuri, care sunt combinate toate pentru a forma un pachet coordonat de servicii personalizate destinate să reintegreze lucrătorii pe piața forței de muncă. Acestea vor fi oferite persoanelor concediate prin intermediul unui centru pentru mobilitate, denumit Centrul pentru cariere creative ( Centrum Creatieve Carrières ).

Activități de pregătire

- Admitere și înscriere: acoperă o întrevedere inițială în scopul înscrierii lucrătorului concediat și al identificării celor mai adecvate tipuri de măsuri.

- Informare și asistență: se referă la reuniuni colective și la funcția de asistență pentru furnizarea de informații lucrătorilor concediați cu privire la măsurile disponibile.

Însoțire

- Însoțirea tranziției între locurile de muncă: acoperă un program personalizat care include analiza profilului, întocmirea unui plan de carieră și de acțiune profesională precum și o perioadă scurtă de tutorat la noul loc de muncă.

- Plasarea personalului disponibilizat: vizează sprijinul activ al lucrătorilor concediați în căutarea de noi oportunități de muncă.

- Formare în materie de căutare de locuri de muncă: acoperă analiza ofertelor de muncă, asistență la redactarea unui CV și a unei scrisori de candidatură și pregătirea pentru interviuri de angajare.

- Însoțire în scopul creării unei întreprinderi: vizează sprijinirea lucrătorilor concediați care intenționează să creeze propria lor întreprindere. Această măsură acoperă furnizarea de consiliere juridică, asistență la elaborarea unui plan de afaceri și ajutor pentru formalitățile administrative.

Formare profesională

- Formarea și reconversia profesională: acoperă formarea profesională, formarea de competențe de gestionare și sociale precum și reciclarea tehnică specifică pentru lucrătorii a căror formare tehnică este învechită.

- Recunoașterea experienței anterioare: acoperă evaluarea cunoștințelor și a experienței fiecărui lucrător individual precum și identificarea domeniilor în care este necesară o formare complementară.

21. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de gestionare și control, precum și cele legate de informare și publicitate.

22. Serviciile personalizate prezentate de autoritățile olandeze constituie măsuri active pe piața muncii în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile olandeze estimează costurile totale ale acestor servicii la 669 980,08 EUR, iar costurile pentru punerea în aplicare a FEG la 27 915,84 EUR (= 4% din suma totală). Contribuția totală solicitată de la FEG este de 453 632 EUR (65% din costurile totale).

Acțiuni | Numărul estimativ al lucrătorilor vizați | Costul estimativ per lucrător vizat (în EUR) | Costuri totale (cofinanțare prin FEG și la nivel național) (în EUR) * |

Servicii personalizate [articolul 3 primul paragraf din Regulamentul (CE) nr. 1927/2006] |

1. Activități de pregătire 1.1. Admitere și înregistrare (intake en registratie) | 140 | 194,34 | 27 207,28 |

1.2. Informare și asistență (voorlichting en helpdesk) | 140 | 86,37 | 12 092,12 |

2. Însoțire 2.1. Însoțirea tranziției între locurile de muncă (werk naar werk begeleiding) | 53 | 3 774,19 | 200 032,30 |

2.2. Plasarea personalului disponibilizat | 42 | 4 484,99 | 188 369,44 |

2.3. Formare în materie de căutare de locuri de muncă (solicitatietraining) | 42 | 1 449,41 | 60 875,21 |

2.4. Însoțire în scopul creării unei întreprinderi (begeleiding eigen onderneming) | 7 | 5 289,38 | 37 025,64 |

3. Formare profesională 3.1. Formarea și reconversia profesională (opleiding en omscholing) | 42 | 2 505,29 | 105 222,14 |

3.2. Recunoașterea experienței anterioare (erkenning verworven competenties) | 14 | 2 796,85 | 39 155,94 |

Subtotal servicii personalizate | 669 980,08 |

Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] |

Gestionare | 6 978,96 |

Informare și publicitate | 6 978,96 |

Activități de control | 13 957,92 |

Subtotal cheltuieli pentru punerea în aplicare a FEG | 27 915,84 |

Total costuri estimate | 697 896 |

Contribuție din FEG (65% din costurile totale) | 453 632 |

* Totalul nu corespunde din cauza rotunjirilor

23. Țările de Jos confirmă că măsurile descrise mai sus sunt complementare acțiunilor finanțate de Fondurile structurale, în special unui număr de proiecte FSE de formare a lucrătorilor din sectorul grafic, al căror calendar de desfășurare coincide cu perioada de punere în aplicare a FEG. Autoritatea de gestionare a FEG, care este și autoritatea de gestionare a FSE, a pus în practică procedurile de control necesare pentru evitarea oricărui risc de dublă finanțare.

Data (datele) la care serviciile personalizate pentru lucrătorii afectați au început sau sunt prevăzute să înceapă

24. Țările de Jos au inițiat serviciile personalizate pentru lucrătorii afectați, incluse în pachetul coordonat propus pentru cofinanțarea FEG, la 1 aprilie 2009. Prin urmare, această dată reprezintă începutul perioadei de eligibilitate pentru orice asistență care ar putea fi acordată prin FEG.

Procedurile de consultare a partenerilor sociali

25. Partenerii sociali au fost consultați prin intermediul fundației pieței muncii și a fondului de formare pentru sectorul grafic și media ( Arbeids & Opleidingsfonds Grafimedia branche ) care, în contextul crizei, a hotărât să înființeze un centru de mobilitate pentru sectorul denumit 3C ( Centrum Creatieve Carrières ). Obiectivul acestui centru de mobilitate este de a coordona diferitele măsuri ale pieței muncii în acord cu partenerii sociali.

26. Autoritățile olandeze au confirmat că au fost respectate cerințele legislației naționale și cele ale legislației comunitare privind concedierile colective.

Informare cu privire la acțiunile obligatorii în temeiul legislației naționale sau al contractelor colective

27. În ceea ce privește criteriile stabilite la articolul 6 din Regulamentul (CE) nr. 1927/2006, în cererea lor, autoritățile olandeze:

- au confirmat că respectiva contribuție financiară din partea FEG nu înlocuiește măsurile care țin de responsabilitatea societăților în temeiul legislației naționale sau al contractelor colective;

- au demonstrat că acțiunile respective oferă sprijin pentru lucrătorii individuali și nu urmează să fie folosite pentru a restructura societăți sau sectoare de activitate;

- au confirmat faptul că acțiunile eligibile menționate anterior nu beneficiază de asistență din partea altor instrumente financiare comunitare.

Sisteme de gestionare și control

28. Țările de Jos au notificat Comisiei că organismele care vor gestiona și vor controla contribuția financiară sunt cele care gestionează și controlează finanțarea din Fondul social european (FSE) în Țările de Jos. Agenția pentru afaceri sociale și ocuparea forței de muncă ( Agentschap SZW ) va fi organismul intermediar al autorității de gestionare.

Finanțare

29. Pe baza cererii înaintate de Țările de Jos, contribuția propusă din FEG pentru pachetul coordonat de servicii personalizate este de 453 632 EUR, reprezentând 65% din costurile totale. Ajutoarele propuse de Comisie în cadrul acestui fond se bazează pe informațiile furnizate de Țările de Jos.

30. Având în vedere cuantumul maxim al unei contribuții financiare care poate fi acordată din FEG, în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

31. Cuantumul contribuției financiare propus va lăsa mai mult de 25% din suma maximă anuală rezervată pentru FEG disponibilă pentru alocări în perioada ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

32. Suma agregată pentru 2010 a contribuțiilor FEG pentru cererile FEG care invocă circumstanțe excepționale, inclusiv suma propusă în prezenta propunere, nu va depăși 15% din suma maximă anuală a FEG, astfel cum prevede articolul 2 litera (c) din Regulamentul nr. 1927/2006.

33. Prin prezentarea acestei propuneri de mobilizare a FEG, Comisia inițiază procedura de trilog simplificată, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord cu această propunere, se va organiza o reuniune de trilog formală.

34. Comisia prezintă separat o cerere de transfer în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.

Originea creditelor de plată

28 În stadiul actual de execuție, se preconizează că, anul acesta, creditele de plată disponibile în 2010 în cadrul liniei bugetare 01.0404 „Program-cadru pentru competitivitate și inovație – Program pentru inovație și spirit antreprenorial” nu vor fi utilizate în întregime.

29. Această linie cuprinde cheltuielile legate de punerea în aplicare a instrumentului financiar aferent programului menționat, al cărui obiectiv principal este facilitarea accesului IMM-urilor la finanțare. Există un anumit decalaj în timp între transferurile în conturile fiduciare gestionate de Fondul european de investiții și plățile în favoarea beneficiarilor. Criza financiară are un efect important asupra previziunilor în materie de plăți pentru anul 2010. În consecință, pentru a se evita soldurile excesive ale conturilor fiduciare, metoda de calcul a creditelor de plată a fost revizuită, ținându-se cont de plățile prevăzute. Prin urmare, suma de 453 632 EUR poate fi pusă la dispoziție pentru transfer.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2009/030 NL/Drenthe diviziunea 18 din Țările de Jos)

PARLAMENTUL EUROPEAN ŞI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[7], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[8], în special articolul 12 alineatul (3),

având în vedere propunerea Comisiei Europene[9],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial generate de globalizare și pentru a-i ajuta să se reintegreze pe piața muncii.

(2) Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor concediați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

(4) La 30 decembrie 2009, Țările de Jos au prezentat o cerere de mobilizare a FEG, în legătură cu concedierile din două întreprinderi încadrate în diviziunea 18 din NACE a doua revizuire (tipărirea și reproducerea înregistrărilor pe suporți) din regiunea NUTS II Drenthe (NL13), și a completat cererea prin informații suplimentare transmise până la 6 mai 2010. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 453 632 EUR.

(5) Prin urmare, FEG ar trebui mobilizat pentru a oferi o contribuție financiară ca răspuns la cererea depusă de Țările de Jos.

DECID:

Articolul 1

În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 453 632 EUR, sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la,

Pentru Parlamentul European Pentru Consiliu

Preşedintele Preşedintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] Regulamentul (CE) 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (JO L 393, 30.12.2006, p. 1).

[4] În conformitate cu articolul 3 al treilea paragraf din Regulamentul (CE) nr. 1927/2006.

[5] Regulamentul (CE) nr. 546/2009 al Parlamentului European și al Consiliului din 18 iunie 2009 de modificare a Regulamentului (CE) nr. 1927/2006 privind crearea Fondului european de ajustare la globalizare (JO L 167, 29.6.2009, p. 26).

[6] Consiliul Uniunii Europene, 10304/09 ADD1, 8.6.2009.

[7] JO C 139, 14.6.2006, p. 1.

[8] JO L 406, 30.12.2006, p. 1.

[9] JO C […], […], p. […].